พระมารดา อีกบทหนึ่ง สมเด็จฯ กรมหลวงนราธิวาสราชนครินทร์
โดย โต๊ะเฉพาะกิจมติชน 
ภาพจากนิตยสารพลอยแกมเพชร ฉบับพิเศษ

ที่มา หนังสือพิมพ์มติชนรายวัน
ฉบับประจำวันที่ 4 มกราคม พ.ศ. 2551
 ปีที่ 30 ฉบับที่ 10891 หน้า 33
	


สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ เคยประ ทานสัมภาษณ์ไว้ในนิตยสารพลอยแกมเพชร ถึงเรื่องพระนามของพระองค์...

"ตามปกติเจ้านายจะขอพระราชทานนาม พระโอรสพระธิดาจากพระบาทสมเด็จพระเจ้าอยู่หัว แต่ทูลหม่อมพ่อของฉัน ขอพระราชทานจากรัชกาลที่ 6 ซึ่งพระราชทานชื่ออื่น แต่สมเด็จพระพันวัสสาฯ ไม่โปรด ขอให้เปลี่ยน ถึงได้ออกมาเป็นอย่างนี้ กัลยาณิวัฒนา ไม่ใช่ กัลยาณี ก็ถือว่า ณี สมาสกับคำข้างหลัง ก็จะเป็นสระอิไป คนตอนแรกๆ จะเขียนสระอีกัน แต่ถ้าไปดูในบัตรพระราชทานชื่อของ รัชกาลที่ 6 นี่ จะใส่สระอิเลย"

และสำหรับพระนามเล่น

"ฉันมีชื่อเล่นเหมือนกัน แต่ไม่บอก เพราะไม่มีใครเรียก ตอนนี้มีแต่แม่เพียงคนเดียว (ที่เรียก) 

ในปี พ.ศ.2487 สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงลาออกจากฐานันดรศักดิ์เพื่อทรงเสกสมรสกับ พันเอกอร่าม รัตนกุล เสรีเริงฤทธิ์ (2463-2525) ซึ่งเป็นบุตรของ พล.อ.หลวงเสรีเริงฤทธิ์ (จรูญ รัตนกุล เสรีเริงฤทธิ์) อดีตแม่ทัพกองทัพพายัพในระหว่างสงครามโลกครั้งที่สอง

ต่อมา เมื่อพระบาทสมเด็จพระเจ้าอยู่หัวเสด็จขึ้นครองราชย์ ได้สถาปนากลับคืนคงพระราชศักดิ์แห่งพระราชวงศ์ทุกประการ

พันเอกอร่าม รัตนกุลฯ เป็นบุคคลเดียวที่โดยเสด็จพระบาทสมเด็จพระเจ้าอยู่หัว อยู่ในรถยนต์พระที่นั่งขณะที่เกิดอุบัติเหตุรถชนกับรถบรรทุก ที่ทะเลสาบเจนีวา สวิตเซอร์แลนด์ เมื่อวันที่ 4 ตุลาคม พ.ศ.2491 และได้รับบาดเจ็บสาหัส

(ภาพซ้าย) สมเด็จพระเจ้าพี่นางเธอฯ, ท่านผู้หญิงทัศนาวลัย และสมเด็จย่า (ภาพขวา) สมเด็จพระเจ้าพี่นางเธอฯ ทรงสมรสกับ พันเอกอร่าม รัตนกุล เสรีเริงฤทธิ์ มีพระธิดาคือท่านผู้หญิงทัศนาวลัย



เมื่อเดินทางกลับประเทศไทย พันเอกอร่าม รัตนกุล เสรีเริงฤทธิ์ ได้รับราชการเป็นอาจารย์สอนหนังสือ เมื่อ พ.ศ.2500 เป็นอาจารย์ใหญ่โรงเรียนส่งเสริมอาชีพก่อสร้าง (ปัจจุบันคือ คณะสถาปัตยกรรมศาสตร์ สถาบันเทคโนโลยีพระจอมเกล้าเจ้าคุณทหารลาดกระบัง)

สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงเสกสมรสอีกครั้งกับ พระวรวงศ์เธอ พระองค์เจ้าวรานนท์ธวัช (พระโอรสในสมเด็จพระเจ้าบรมวงศ์เธอ เจ้าฟ้าจุฑาธุชธราดิลก กรมขุนเพ็ชรบูรณ์อินทราชัย และหม่อมระวี ไกยานนท์) แต่ไม่มีพระโอรส หรือพระธิดา และไม่นานก็ทรงแยกกันอยู่

พระวรวงศ์เธอ พระองค์เจ้าวรานนท์ธวัช ทรงเป็นนักการทูต ทรงเป็นผู้ก่อตั้งสายการบินแอร์สยาม เมื่อ พ.ศ.2508 เป็นสายการบินนานาชาติที่บินระหว่าง กรุงเทพฯ ฮ่องกง โตเกียว ฟุกุโอะกะ โฮโนลูลู และลอสแองเจลิส สายการบินนี้เลิกกิจการไปเมื่อ พ.ศ.2520

สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงมีพระธิดาเพียงองค์เดียวกับ พันเอกอร่าม รัตนกุล เสรีเริงฤทธิ์ คือ ท่านผู้หญิงทัศนาวลัย ศรสงคราม เมื่อ พ.ศ.2488 โดยเกิดที่สวิตเซอร์แลนด์ 

เมื่อตอนที่ทรงพระครรภ์ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ทรงเคยประทานสัมภาษณ์ ถึงความรู้สึกจะเป็นลูกผู้หญิงหรือผู้ชาย ว่า...

(ซ้ายบน) พระบาทสมเด็จพระเจ้าอยู่หัว, รัชการที่ 8, สมเด็จพระเจ้าพี่นางเธอฯ และสมเด็จย่า (ขวาบน) ทรงฉายพระรูปร่วมกับพระนัดดา-ร้อยโทจิทัศ ศรสงคราม (ซ้ายล่าง) ทรงฉายพระรูปร่วมกับพระธิดา-ท่านผู้หญิงทัศนาวลัย (ซ้ายล่าง) สมเด็จพระเจ้าพี่นางเธอฯทรงฉายพระรูปร่วมกับ จิทัศ ศรสงคาม พระนัดดา, สมเด็จย่า และท่านผู้หญิงทัศนาวลัย



"ไม่ได้นึกอะไรนะ อะไรก็ได้...ตอนนั้นหาชื่อไว้สำหรับทั้งสอง...ตอนที่ลูกเกิด ปี 2488 เวลานั้นจนมากนะ เวลานั้นสงคราม ลูกคนนี้จึงไม่ได้กินของดีมากนัก แต่ทำไมเขาออกมาสูงอย่างนี้ไม่ทราบ สูงมากๆ ฉันเลี้ยงเอง แล้วตอนนั้นฉันได้เงินน้อยมาก

พอแต่งงานแล้ว มีลูกแล้วยังไม่ได้ทำอะไร แม่เป็นคนให้เงิน ฉันมาแต่งงานก่อน เลยไม่ได้เรียนปริญญา แต่ตอนหลังเลยมาเรียนต่อจนจบ ตอนนั้นที่แม่ให้เป็นเงินเดือนก็ประมาณ 600 ฟรังก์ ถ้าเทียบสมัยนี้ก็ 1,200 บาท จะทำอะไรได้ ต้องเช่าบ้าน กินข้าว เลี้ยงลูก กินอยู่กัน 3 คนทุกอย่าง จนถึงขนาดที่ว่า เวลาฉันไปเรียนกลับมา ต้องซื้อกับข้าว ก็ต้องซื้อของกินก็ต้องเลือกเอา จะกินขนมดีหรือจะกินเนื้อ จะเอาทั้งสองอย่างไม่ได้ ต้องประหยัด 

"ฉันเป็นคนเลี้ยงเอง ตอนนั้นต้องเปิดกระป๋องเป็นแป้ง เอาน้ำเจือ(นม) ธรรมดาเขาชอบรับประทานตับนะ ตอนนั้นก็ทานนมแต่เลี้ยงไม่ดี เพราะให้กินนมข้นอยู่นานเกินไป ได้กินนมแม่อยู่ 3 เดือน เพราะฉันไม่มีให้เลย เป็นนมข้น และหมอก็เป็นคนบอกว่าให้ได้ แต่ควรจะให้ตอนต้นแล้วหยุด แต่เราให้นานไปหน่อย เขาเป็นคนเลี้ยงง่าย ไม่ได้กวนใจอะไร นอกจากไม่ค่อยกิน ตอนที่พระเจ้าอยู่หัวอานันทมหิดลเสด็จกลับเมืองไทย ฉันไม่ได้กลับด้วย เพราะมีลูก" สมเด็จพระเจ้าพี่นางเธอฯ ประทานสัมภาษณ์

ขณะท่านผู้หญิงทัศนาวลัยกล่าวเช่นกันว่า

"เมื่อเด็กๆ ตอนอยู่โรงเรียนมาแตร์ฯ มีการบ้านกลับมาทำ แม่ก็จะสอน แต่รู้สึกไม่ค่อยสนุกนัก อย่างบางทีทำวาดเขียน ท่านมาช่วยวาด พอออกมาแล้วเราไม่ค่อยชอบใจนิดหน่อย แต่ก็ถือว่าได้ช่วยกันทำ ตอนอยู่สวิสโตหน่อยค่อยสอนกันได้...

การเป็นลูกคนเดียวไม่เหงา มีเรื่องให้ทำไปได้เรื่อยๆ ตอนเด็กๆ จะชอบเลี้ยงสัตว์ เลี้ยงสารพัด ทั้งสุนัข ทั้งนกต่างๆ ชะนี อีเห็น กระรอกบิน พังพอน จนถึงนาก เลี้ยงดูเองทุกอย่าง แล้วก็ชอบอ่านหนังสือ ชอบทำการฝีมือ" 

ชื่อ ทัศนาวลัย สมเด็จพระเจ้าพี่นางเธอ เจ้าฟ้ากัลยาณิวัฒนาฯ ทรงตั้งให้

ในสายตาของคนส่วนใหญ่ไม่ค่อยปรากฏข่าวคราวเกี่ยวกับท่านผู้หญิงทัศนาวลัยกับสมเด็จพระเจ้าพี่นางเธอฯ มากนัก ทำให้หลายคนคิดว่าแม่ลูกคู่นี้ไม่ค่อยสนิทกัน แต่ว่าในความเป็นจริง ท่านผู้หญิงทัศนาวลัยกล่าว...

"ใครๆ คิดว่าเราเหินห่างกัน ไม่ค่อยได้เจอกัน เพราะเวลาที่ท่านเสด็จไปงาน เราก็ไม่ค่อยได้ไปด้วย แต่ท่านมีอะไรพูดกับใครไม่ได้ ก็มาคุยด้วย พูดอะไรๆ ให้ลูกฟัง ปรึกษาหารือกัน เราทูลท่านว่า หากมีงาน เช่น งานที่เกี่ยวข้องกับวัดหรืองานศพ ก็อาสาสมัครเป็นข้าหลวงตามเสด็จ เพราะไม่ค่อยมีคนอยากไปงานอย่างนั้น ทูลท่านเสมอว่า จะให้ไปทำอะไรที่ไหน ได้ทันที งานอื่นทิ้งได้ แม่ต้องมาก่อน 

..แต่ถ้าหากว่าท่านมีคนเยอะแล้ว ท่านไม่ว้าเหว่ เราก็ขอตัว เลยไม่ค่อยจะได้เห็นว่า เราไปไหนด้วยกัน..


